**ΠΑΝΕΠΙΣΤΗΜΙΟ ΚΡΗΤΗΣ**

**ΤΜΗΜΑ ΚΟΙΝΩΝΙΟΛΟΓΙΑΣ**

**Εσωτερικός Κανονισμός Λειτουργίας του Προγράμματος Μεταπτυχιακών Σπουδών (Π.Μ.Σ.)**

**«Κοινωνιολογία: Θεωρία, Πολιτισμός, Μετασχηματισμοί»**

**Άρθρο 1**

**Γενικές Διατάξεις**

1.1. Το Τμήμα Κοινωνιολογίας του Πανεπιστημίου Κρήτης διοργανώνει και λειτουργεί αναμορφωμένο Πρόγραμμα Μεταπτυχιακών Σπουδών (Π.Μ.Σ.) στην «Κοινωνιολογία: Θεωρία, Πολιτισμός, Μετασχηματισμοί» από το ακαδημαϊκό έτος 2018-2019. Το Π.Μ.Σ «Κοινωνιολογία: Θεωρία, Πολιτισμός, Μετασχηματισμοί» λειτουργεί βάσει του ισχύοντος θεσμικού πλαισίου και διέπεται από τις διατάξεις του ν. 4485/2017 Φ.Ε.Κ. Α΄/114/04.08.2017 «Οργάνωση και λειτουργία της ανώτατης εκπαίδευσης, ρυθμίσεις για την έρευνα και άλλες διατάξεις», του Εσωτερικού Κανονισμού Μεταπτυχιακών Σπουδών του Πανεπιστημίου Κρήτης, τις σχετικές διατάξεις της υπό έκδοση εγκριτικής απόφασης του Π.Μ.Σ., καθώς και από τις διατάξεις του παρόντος Κανονισμού του Π.Μ.Σ. Η διάρκεια του Π.Μ.Σ. είναι επτά (7) έτη σύμφωνα με την εγκριτική απόφαση του Πρύτανη του Πανεπιστημίου Κρήτης.

1.2. Οι διατάξεις του Εσωτερικού Κανονισμού του Π.Μ.Σ., όπως αυτές αναλύονται παρακάτω, εξειδικεύουν, συμπληρώνουν και ρυθμίζουν θέματα λειτουργίας του Π.Μ.Σ. σύμφωνα με το προαναφερθέν νομικό πλαίσιο.

1.3. Για τη διευθέτηση κάθε οργανωτικού, διοικητικού, φοιτητικού, εκπαιδευτικού ή ακαδημαϊκού ζητήματος του Π.Μ.Σ., του οποίου η ρύθμιση δεν προβλέπεται από την κείμενη νομοθεσία ούτε από τον παρόντα Εσωτερικό Κανονισμό Λειτουργίας του Π.Μ.Σ. αρμόδια είναι η Συνέλευση του Τμήματος.

**Άρθρο 2**

**Μεταπτυχιακοί Τίτλοι**

Το Π.Μ.Σ. οδηγεί στην χορήγηση Διπλώματος Μεταπτυχιακών Σπουδών (Δ.Μ.Σ.) στην Κοινωνιολογία και στις ακόλουθες ειδικεύσεις:

* Α: Θεωρία, Ιδεολογία και Πολιτική στην Κοινωνική Επιστήμη
* Β: Πολιτισμός, Εξουσία και Κοινωνικές Ανισότητες
* Γ: Κοινωνικοί, Πολιτικοί, Οικονομικοί Μετασχηματισμοί

**Άρθρο 3**

**Αντικείμενο και σκοπός**

Γενικός στόχος του Προγράμματος Μεταπτυχιακών Σπουδών «Κοινωνιολογία: Θεωρία, Πολιτισμός, Μετασχηματισμοί» είναι να συνεισφέρει στην προαγωγή της γνώσης και την ανάπτυξη της έρευνας στο επιστημονικό πεδίο της Κοινωνιολογίας. Εστιάζει, δε, σε τρεις επιμέρους περιοχές έρευνας και διδασκαλίας, οι οποίες αποτελούν τη βάση των τριών ειδικεύσεων του Π.Μ.Σ. Η πρώτη ειδίκευση «θεωρία, Ιδεολογία και Πολιτική στην Κοινωνική Επιστήμη» εστιάζει στη μελέτη της ιστορίας και της θεωρίας των Κοινωνικών Επιστημών. Η δεύτερη ειδίκευση «Πολιτισμός, Εξουσία και Κοινωνικές Ανισότητες» εξετάζει ζητήματα θεωρίας και έρευνας των κοινωνικών ανισοτήτων, της εξουσίας και των πολιτισμικών πρακτικών, οι οποίες παράγουν ταυτοποιήσεις, αντιπαλότητες και συγκρούσεις, στο πλαίσιο μιας ιστορικά μεταβαλλόμενης και ραγδαία παγκοσμιοποιούμενης κοινωνικής και πολιτισμικής ζωής. Η τρίτη ειδίκευση «Κοινωνικοί, Πολιτικοί, Οικονομικοί Μετασχηματισμοί» εστιάζει στην κοινωνική μεταβολή ως κεντρικό ζήτημα της κοινωνιολογικής σκέψης και μελετά όψεις των μετασχηματισμών που λαμβάνουν χώρα στις κοινωνίες τόσο στη θεωρητική όσο και στην εμπειρική τους διάσταση.

Στρατηγικός στόχος του Π.Μ.Σ. είναι να προσφέρει κοινωνιολογική εκπαίδευση και εξειδίκευση στους/ στις μεταπτυχιακούς/ες φοιτητές/φοιτήτριες, να τους εξοικειώσει με την κριτική κατανόηση των κοινωνικών και πολιτισμικών διαφοροποιήσεων και ανισοτήτων στο πλαίσιο των μεταβαλλόμενων κοινωνικών συνθηκών της σύγχρονης παγκοσμιοποιούμενης πραγματικότητας. Επίσης, αποσκοπεί στο να εκπαιδεύσει ειδικευμένους επιστήμονες που θα έχουν την ικανότητα να σχεδιάσουν και να υλοποιήσουν προγράμματα εμπειρικής κοινωνικής έρευνας αξιοποιώντας ποσοτικές, ποιοτικές και μεικτές μεθόδους. Οι απόφοιτοι του Π.Μ.Σ. θα είναι κατάλληλα εκπαιδευμένοι ώστε να μπορούν να εργαστούν ως στελέχη της κεντρικής διοίκησης του Κράτους, ως στελέχη σε δημόσιους και ιδιωτικούς οργανισμούς και επιχειρήσεις, καθώς και σε φορείς που χαράσσουν και ασκούν κοινωνικές και αναπτυξιακές πολιτικές.

Το Π.Μ.Σ. «Κοινωνιολογία» διέπεται από επιστημονική συνοχή. Είναι απόλυτα συμβατό με το γνωστικό αντικείμενο του Τμήματος Κοινωνιολογίας και με το πρόγραμμα προπτυχιακών σπουδών του. Συγχρόνως, όμως, εξειδικεύει το γνωστικό αντικείμενο του Τμήματος και ανταποκρίνεται στις σημερινές ανάγκες της επιστήμης της κοινωνιολογίας αλλά και στις αναπτυξιακές ανάγκες της ελληνικής κοινωνίας. Το Π.Μ.Σ. είναι απόλυτα συμβατό με τις ειδικεύσεις του υπάρχοντος επιστημονικού δυναμικού του Τμήματος και με τα ιδιαίτερα ερευνητικά τους ενδιαφέροντα τα οποία και αξιοποιεί πλήρως.

**Άρθρο 4**

**Όργανα Διοίκησης και Επιτροπές του Προγράμματος**

**4.1. Σύγκλητος του Πανεπιστημίου Κρήτης**

Η Σύγκλητος είναι το αρμόδιο όργανο για τα θέματα ακαδημαϊκού, διοικητικού, οργανωτικού και οικονομικού χαρακτήρα των Π.Μ.Σ. Επίσης, η Σύγκλητος ασκεί όσες αρμοδιότητες σχετικά με τα Π.Μ.Σ. δεν ανατίθενται από το νόμο ειδικώς σε άλλα όργανα.

**4.2. Επιτροπή Μεταπτυχιακών Σπουδών του Πανεπιστημίου Κρήτης**

 Κύριο έργο της Επιτροπής Μεταπτυχιακών Σπουδών του Ιδρύματος είναι η γενική εποπτεία και η διασφάλιση της ποιότητας των Προγραμμάτων Μεταπτυχιακών Σπουδών του Πανεπιστημίου Κρήτης.

**4.3. Συνέλευση του Τμήματος**

Η Συνέλευση του Τμήματος Κοινωνιολογίας έχει τις εξής αρμοδιότητες: α) εισηγείται στη Σύγκλητο δια της Επιτροπής Μεταπτυχιακών Σπουδών για την αναγκαιότητα ίδρυσης Π.Μ.Σ., β) ορίζει τα μέλη της Συντονιστικής Επιτροπής (Σ.Ε.) του Π.Μ.Σ., γ) κατανέμει το διδακτικό έργο μεταξύ των διδασκόντων/διδασκουσών του Π.Μ.Σ., δ) συγκροτεί επιτροπές επιλογής ή εξέτασης των υποψήφιων μεταπτυχιακών φοιτητών/φοιτητριών, ε) διαπιστώνει την επιτυχή ολοκλήρωση της φοίτησης προκειμένου να απονεμηθεί το Δίπλωμα Μεταπτυχιακών Σπουδών (Δ.Μ.Σ.), στ) ασκεί κάθε άλλη αρμοδιότητα που προβλέπεται από τις διατάξεις του Κεφαλαίου ΣΤ' του ν. 4485/2017.

**4.4 Συντονιστική Επιτροπή του Π.Μ.Σ. του Τμήματος**

Η Συντονιστική Επιτροπή (Σ.Ε.) απαρτίζεται από πέντε (5) μέλη Δ.Ε.Π. του Τμήματος Κοινωνιολογίας, τα οποία έχουν αναλάβει μεταπτυχιακό έργο και εκλέγονται από τη Συνέλευση του Τμήματος για διετή θητεία. Η Σ.Ε. είναι αρμόδια για την παρακολούθηση και τον συντονισμό της λειτουργίας του προγράμματος.

Σε περίπτωση που για λόγους ανωτέρας βίας καθυστερήσει ο ορισμός νέας Σ.Ε., η θητεία των υφιστάμενων μελών παρατείνεται αυτοδικαίως έως την ημέρα ορισμού νέων. Η Σ.Ε. συνέρχεται κατόπιν πρόσκλησης του/της Διευθυντή/ντριας του Π.Μ.Σ είτε κατόπιν αιτήματος του 1/3 των μελών της.

**4.5 Διευθυντής/τρια του Προγράμματος Μεταπτυχιακών Σπουδών του Τμήματος**

Διευθυντής/τρια του Π.Μ.Σ. είναι μέλος της Σ.Ε., ορίζεται μαζί με τον Αναπληρωτή του, με απόφαση της Συνέλευση του Τμήματος, για διετή θητεία. Ο/Η Διευθυντής/ τρια Μεταπτυχιακών Σπουδών προεδρεύει της Σ.Ε. και εισηγείται στη Συνέλευση και στα αρμόδια όργανα του Ιδρύματος για κάθε θέμα που αφορά στην αποτελεσματική λειτουργία του Π.Μ.Σ. Ο/Η Διευθυντής/τρια του Π.Μ.Σ. είναι μέλος Δ.Ε.Π. της πρώτης βαθμίδας ή της βαθμίδας του Αναπληρωτή και είναι του ιδίου ή συναφούς γνωστικού αντικειμένου με το γνωστικό αντικείμενο του Π. Μ.Σ. Ασκεί τα καθήκοντα που ορίζουν οι διατάξεις του Κεφαλαίου ΣΤ' του ν. 4485/2017, ο Κανονισμός Μεταπτυχιακών Σπουδών του Πανεπιστημίου Κρήτης και ο παρών Κανονισμός του Π.Μ.Σ. του Τμήματος Κοινωνιολογίας. Εισηγείται στα αρμόδια όργανα του Ιδρύματος για κάθε θέμα που αφορά στην αποτελεσματική λειτουργία του προγράμματος. Είναι, επίσης, αρμόδιος/α για τη σύνταξη του προϋπολογισμού και απολογισμού του Προγράμματος, τους οποίους υποβάλλει στη Συνέλευση, καθώς και για την παρακολούθηση της εκτέλεσης του προϋπολογισμού και την έκδοση των εντολών πληρωμής των σχετικών δαπανών. Ο Διευθυντής δεν μπορεί να έχει περισσότερες από δύο (2) συνεχόμενες θητείες. Δεν δικαιούται επιπλέον αμοιβή για το διοικητικό του/της έργο ως Διευθυντής, μπορεί ωστόσο να ασκεί τα καθήκοντα του/της με μερική απαλλαγή από τις διδακτικές του/της υποχρεώσεις.

**Άρθρο 5**

**Διδακτικό Προσωπικό**

**5.1.** Τη διδασκαλία των μαθημάτων του Π.Μ.Σ. αναλαμ- βάνουν μέλη Δ.Ε.Π. και Ε.Ε.Π., Ε.Δ.Ι.Π. και Ε.Τ.Ε.Π., ή αφυπηρετήσαντα μέλη Δ.Ε.Π. του Τμήματος Κοινωνιολογίας του Πανεπιστημίου Κρήτης ή διδάσκοντες/διδάσκουσες σύμφωνα με το π.δ. 407/1980 (Α΄/112) ή το άρθρο 19 του ν. 1404/1983 (Α΄/173) ή την παρ. 7 του άρθρου 29 του ν. 4009/2011. Μόνον εφόσον οι προαναφερόμενες κατηγορίες διδασκόντων δεν επαρκούν, και ύστερα από αιτιολογημένη σχετική απόφαση της Συνέλευσης του Τμήματος Κοινωνιολογίας, στο Π.Μ.Σ. μπορούν επίσης να διδάσκουν άλλα μέλη Δ.Ε.Π. του Πανεπιστημίου Κρήτης ή άλλων Α.Ε.Ι. της ημεδαπής και της αλλοδαπής, επισκέπτες καθηγητές και άλλες κατηγορίες διδασκόντων των οποίων το γνωστικό αντικείμενο είναι συναφές με το Π.Μ.Σ., σύμφωνα με τις διατάξεις του άρθρου 36 του ν. 4485/2017. Η ανάθεση της διδασκαλίας γίνεται με απόφαση της Συνέλευσης. Την εποπτεία Μεταπτυχιακών Διπλωματικών Εργασιών με την ιδιότητα του επιβλέποντα/επιβλέπουσας αναλαμβάνουν αποκλειστικά τα μέλη Δ.Ε.Π. του Τμήματος Κοινωνιολογίας. Σύμφωνα με τις ισχύουσες διατάξεις, δεν επιτρέπεται στα μέλη Δ.Ε.Π. να απασχολούνται αποκλειστικά σε Π.Μ.Σ. Όταν τα μέλη Δ.Ε.Π. του Τμήματος Κοινωνιολογίας διδάσκουν στο Π.Μ.Σ., απαλλάσσονται από τη διδασκαλία ισάριθμων μαθημάτων στο προπτυχιακό πρόγραμμα του Τμήματος.

**5.2.** Αναλυτικότερα, οι διδάσκουσες/διδάσκοντες στο Π.Μ.Σ. αναλαμβάνουν:

* τη διδασκαλία των μαθημάτων (είτε αυτοδύναμα είτε σε συνεργασία).
* την εποπτεία ως επιβλέποντες/ουσες των διπλωματικών εργασιών (ισχύει μόνο για τα μέλη Δ.Ε.Π. του Τμήματος Κοινωνιολογίας, σύμφωνα με τα προβλεπόμενα στο 5.1. του παρόντος Κανονισμού). Κάθε μέλος Δ.Ε.Π. μπορεί να επιβλέπει ταυτόχρονα μέχρι πέντε (5) μεταπτυχιακές διπλωματικές εργασίες
* συμβουλευτικό και εξεταστικό ρόλο ως μέλη Τριμελών Εξεταστικών Επιτροπών Μεταπτυχιακών Διπλωματικών Εργασιών.
* Τα καθήκοντα του διδακτικού προσωπικού καθορίζονται με πρόταση της Σ.Ε. προς την Συνέλευση και σχετική έγκριση της τελευταίας. Για την ανάθεση των καθηκόντων λαμβάνεται υπ' όψιν ο διετής προγραμματισμός των διδασκομένων μαθημάτων, που εγκρίνεται από τη Συνέλευση κάθε Μάιο.

**Άρθρο 6**

**Εισαγωγή μεταπτυχιακών φοιτητών/φοιτητριών στο Π.Μ.Σ. «Κοινωνιολογία: Θεωρία, Πολιτισμός, Μετασχηματισμοί»**

**6.1. Εισακτέοι/ες Πτυχιούχοι**

Στο Π.Μ.Σ. γίνονται δεκτοί πτυχιούχοι Τμημάτων Πανεπιστημίων της ημεδαπής και ομοταγών αναγνωρισμένων ιδρυμάτων της αλλοδαπής, καθώς και πτυχιούχοι τμημάτων ΤΕΙ συναφούς γνωστικού αντικειμένου.

**6.2. Αριθμός Εισακτέων στο Π.Μ.Σ.**

Ο αριθμός εισακτέων στο Π.Μ.Σ., ο οποίος δεν μπορεί να υπερβαίνει τους είκοσι (20) κατ' έτος, προσδιορίζεται επακριβώς από τη Συνέλευση ετησίως και αναγράφεται στην προκήρυξη εισαγωγής πτυχιούχων στο Πρόγραμμα.

**6.3. Προκήρυξη θέσεων μεταπτυχιακών φοιτητών/φοιτητριών στο Π.Μ.Σ. «Κοινωνιολογία: Θεωρία, Πολιτισμός, Μετασχηματισμοί»**

Για την εισαγωγή μεταπτυχιακών φοιτητών/φοιτητριών στο Π.Μ.Σ. «Κοινωνιολογία: Θεωρία, Πολιτισμός, Μετασχηματισμοί», η Γραμματεία του Τμήματος Κοινωνιολογίας, μετά από απόφαση της Συνέλευσης, δημοσιοποιεί προκήρυξη, στην οποία καθορίζονται:

 • Οι προϋποθέσεις για τη συμμετοχή των υποψηφίων στη διαδικασία επιλογής.

 • Ο κατ' ανώτατο όριο αριθμός εισακτέων στο Πρόγραμμα.

• Οι προθεσμίες και ο τρόπος υποβολής των δικαιολογητικών.

 • Η διαδικασία και τα κριτήρια επιλογής των μεταπτυχιακών φοιτητών/φοιτητριών.

 • Η ημερομηνία των εξετάσεων ή/και της προφορικής συνέντευξης των υποψηφίων μεταπτυχιακών φοιτητών/ φοιτητριών.

• Κάθε άλλη λεπτομέρεια που η Συνέλευση κρίνει απαραίτητη, για να διευκολυνθεί η διαδικασία της επιλογής των μεταπτυχιακών φοιτητών/φοιτητριών.

 **6.4. Φάκελος υποψηφιότητας**

Όσοι/ες πληρούν τις προϋποθέσεις και επιθυμούν να συμμετάσχουν στη διαδικασία επιλογής υποβάλλουν φάκελο υποψηφιότητας με τα ακόλουθα δικαιολογητικά:

• Αίτηση -Υπεύθυνη Δήλωση συμμετοχής.

• Αντίγραφο Πτυχίου ή Πτυχίων (και Πιστοποιητικό αντιστοιχίας ή ισοτιμίας από το ΔΟΑΤΑΠ, για πτυχιούχους Πανεπιστημίων του εξωτερικού).

• Πιστοποιητικό Σπουδών με αναλυτική βαθμολογία μαθημάτων.

• Βιογραφικό Σημείωμα στο οποίο θα αναφέρονται αναλυτικά οι σπουδές, η επαγγελματική εμπειρία και η επιστημονική δραστηριότητα του/της υποψηφίου/ας, καθώς και όποια άλλη δραστηριότητα κοινωνικής φύσης εκτιμά ο/η ίδιος/α ότι είναι χρήσιμο να περιλαμβάνεται στο Βιογραφικό Σημείωμα.

 • Πιστοποιητικά επαρκούς γνώσης μιας τουλάχιστον ξένης γλώσσας επιπέδου Β2 ή ανώτερου, και συγκεκριμένα της Αγγλικής, Γαλλικής, Γερμανικής ή Ιταλικής, όπως προκύπτει από σχετικούς γλωσσικούς τίτλους σπουδών ή τίτλο σπουδών που έχουν διεξαχθεί σε ίδρυμα της αλλοδαπής. Σε περίπτωση που, με βάση τα υποβληθέντα πιστοποιητικά, δεν προκύπτει ότι ο/η υποψήφιος/α κατέχει το απαιτούμενο επίπεδο γνώσης ξένης γλώσσας, εξετάζεται προφορικά από ειδική επιτροπή. Οι αλλοδαποί/ές υποψήφιοι/ες οφείλουν να γνωρίζουν επαρκώς την ελληνική γλώσσα, όπως αυτό αποδεικνύεται με την υποβολή πτυχίου ή ανάλογου τίτλου σπουδών σε ίδρυμα εκμάθησης της Ελληνικής γλώσσας ή της παρακολούθησης, επιτυχώς, μαθημάτων δευτεροβάθμιας ή τριτοβάθμιας εκπαίδευσης διάρκειας τουλάχιστον ενός (1) έτους.

 • Δημοσιεύσεις ή επιστημονικές εργασίες (εφόσον υπάρχουν).

 • Υπόμνημα Ενδιαφέροντος στο οποίο θα αναφέρονται οι λόγοι για τους οποίους ο/η υποψήφιος/α επιθυμεί να συνεχίσει τις σπουδές του/της στο Π.Μ.Σ. «Κοινωνιολογία: θεωρία, Πολιτισμός, Μετασχηματισμοί» καθώς και τα ερευνητικά του/της ενδιαφέροντα (έως 1.000 λέξεις).

 **6.5. Διαδικασία αξιολόγησης των υποψηφίων και επιλογής των φοιτητών/φοιτητριών του Π.Μ.Σ**.

Η διαδικασία της αξιολόγησης και της επιλογής των φοιτητών/φοιτητριών λαμβάνει χώρα μια φορά ανά ακαδημαϊκό έτος και περιλαμβάνει τα παρακάτω στάδια:

α) Προφορική εξέταση σε ξένη γλώσσα, εφόσον αυτό απαιτείται σύμφωνα με όσα ορίζονται στον παρόντα Κανονισμό (βλ. 6.4). Η επιτυχής εξέταση στην ξένη γλώσσα αποτελεί προϋπόθεση για την συμμετοχή στα περαιτέρω στάδια.

β) Γραπτή εξέταση σε θέματα κοινωνιολογικού περιεχομένου.

γ) Συνέντευξη και αξιολόγηση φακέλου υποψηφίου από την Επιτροπή Συνέντευξης.

 Συγκεκριμένα, εφόσον οι υποψήφιοι πληρούν την προϋπόθεση επαρκούς γνώσης ξένης γλώσσας, η αξιολόγηση και επιλογή των μεταπτυχιακών φοιτητών/ φοιτητριών γίνεται με συνεκτίμηση των εξής βασικών κριτηρίων: α) της επίδοσής τους στις γραπτές εξετάσεις (απαραίτητη προϋπόθεση για την εισαγωγή τους είναι να επιτύχουν βαθμό τουλάχιστον 5, με άριστα το 10), β) της επίδοσής τους στη συνέντευξη, και γ) του βαθμού του πτυχίου τους.

Η Συνέλευση του Τμήματος καθορίζει με απόφαση της τις λεπτομέρειες εφαρμογής των κριτηρίων αυτών και της μοριοδότησής τους, τον ορισμό συμπληρωματικών κριτηρίων καθώς και όλα όσα αφορούν στη διεξαγωγή των γραπτών εξετάσεων και των συνεντεύξεων (τρόπος διεξαγωγής, θέματα, διάρκεια, κ.λπ.). Τα μέλη των Εξεταστικών Επιτροπών ορίζονται επίσης από τη Συνέλευση του Τμήματος Κοινωνιολογίας, κατά τη συνεδρίαση στην οποία εγκρίνεται η προκήρυξη για την εισαγωγή των φοιτητών.

Η Σ.Ε., με τη συνεργασία των αρμοδίων εξεταστικών επιτροπών και σε ειδική συνεδρία, συντάσσει σχετικό πρακτικό, το οποίο καταλήγει σε πίνακα με την αξιολογική κατάταξη του συνόλου των υποψηφίων, και το οποίο υποβάλλεται προς έγκριση και επικύρωση στη Συνέλευση. Οι υποψήφιοι/ες κατατάσσονται κατά φθίνουσα σειρά, με βάση τη συνολική τους βαθμολογία. Εισάγονται στο Π.Μ.Σ με σειρά κατάταξης και μέχρι τη συμπλήρωση των θέσεων που έχουν προκηρυχθεί και αναγράφονται στην εκάστοτε προκήρυξη. Σε περίπτωση ισοβαθμίας στην τελευταία προς πλήρωση θέση, εισάγονται όλοι οι ισοβαθμήσαντες, εφόσον υπάρχουν διαθέσιμες θέσεις. Εάν οι ισοβαθμήσαντες είναι περισσότεροι των θέσεων, λαμβάνεται υπόψη ο βαθμός πτυχίου. Εάν και ο βαθμός πτυχίου είναι ίδιος, διενεργείται κλήρωση.

Οι επιτυχόντες/ούσες οφείλουν να εγγραφούν στο Π.Μ.Σ. εντός 10 εργάσιμων ημερών από την ημερομηνία ανακοίνωσης των αποτελεσμάτων στην ιστοσελίδα του Τμήματος. Όσοι/ες επιτυχόντες/ούσες δεν εγγραφούν εντός του προαναφερόμενου διαστήματος χάνουν το δικαίωμα εγγραφής τους και οι κενές θέσεις καλύπτονται από επιλαχόντες σύμφωνα με τη σειρά κατάταξης τους.

Πέραν του αριθμού των επιτυχόντων/ουσών κατά τη διαδικασία επιλογής φοιτητών/τριών, γίνονται δεκτοί στο Π.Μ.Σ., ως υπεράριθμοι/ες, πτυχιούχοι που είναι υπότροφοι του Ι.Κ.Υ. καθώς και ένας/μία (1) αλλοδαπός/ή υπότροφος του Ελληνικού Κράτους, εφόσον η υποτροφία τους είναι σχετική με το γνωστικό αντικείμενο του προγράμματος σπουδών. Οι υπότροφοι αυτοί εγγράφονται υποχρεωτικά στο πρώτο εξάμηνο. Τα μέλη των κατηγοριών Ε.Ε.Π., Ε.ΔΙ.Π. και Ε.Τ.Ε.Π. που υπηρετούν στο Τμήμα Κοινωνιολογίας και είναι κάτοχοι τίτλου του πρώτου κύκλου σπουδών Α.Ε.Ι. της ημεδαπής ή ομοταγών ιδρυμάτων της αλλοδαπής, μπορούν μετά από αίτηση τους να εγγραφούν στο Π.Μ.Σ., ως υπεράριθμοι και μόνο ένας/μια κατ' έτος, εφόσον αυτό είναι συναφές με το αντικείμενο του τίτλου σπουδών τους και του έργου που επιτελούν στο Τμήμα Κοινωνιολογίας.

**6.6. Ορισμός Συμβούλου Καθηγητή**

Ορίζεται από τη Συνέλευση Σύμβουλος καθηγητής/ τρια για κάθε νέο φοιτητή/φοιτήτρια του Π.Μ.Σ. Είναι επιθυμητό να πραγματοποιούνται συναντήσεις των φοιτητών/φοιτητριών με το/τη Σύμβουλό τους τουλάχιστον μία (1) φορά ανά εξάμηνο. Μετά την έγκριση της πρότασης εκπόνησης Μεταπτυχιακής Διπλωματικής Εργασίας (Μ.Δ.Ε.) από τη Συνέλευση, το ρόλο του Συμβούλου Καθηγητή αναλαμβάνει ο/η επιβλέπων/ουσα καθηγητής/ τρια της Μ.Δ.Ε.

**Άρθρο 7**

**Χρονική Διάρκεια Φοίτησης**

**7.1.** Η χρονική διάρκεια φοίτησης για την απονομή του Μεταπτυχιακού Διπλώματος Ειδίκευσης ορίζεται σε τέσσερα (4) ακαδημαϊκά εξάμηνα, στα οποία περιλαμ- βάνεται και ο χρόνος που απαιτείται για την εκπόνηση και υποβολή προς κρίση της διπλωματική εργασίας. Η μέγιστη διάρκεια φοίτησης που οδηγεί στην απονομή του Διπλώματος Μεταπτυχιακών Σπουδών δεν μπορεί να υπερβεί τη διπλάσια από την προβλεπόμενη κανονική διάρκεια φοίτησης, όπως ορίζει ο Κανονισμός Μεταπτυχιακών Σπουδών του Πανεπιστημίου Κρήτης.

**7.2.** Μετά το πέρας του τέταρτου εξαμήνου σπουδών ο/η φοιτητής/τρια, ο/η οποίος/α δεν έχει περατώσει τις σπουδές του και επιθυμεί να εγγραφεί εκ νέου, υπο- χρεούται να υποβάλει αίτημα παράτασης του χρόνου φοίτησης. Παράταση σπουδών προβλέπεται για τους μεταπτυχιακούς φοιτητές/τριες μόνον για εξαιρετικά σοβαρούς λόγους. Η Συνέλευση, ύστερα από σχετική εισήγηση της Σ.Ε., που βασίζεται σε γραπτή γνώμη του/ της Συμβούλου ή επιβλέποντος/ουσας καθηγητή/τριας, εγκρίνει ή απορρίπτει την αίτηση παράτασης σπουδών του φοιτητή/φοιτήτριας.

**7.3.** Εάν ένας μεταπτυχιακός/ή φοιτητής/φοιτήτρια δεν ολοκληρώσει επιτυχώς τις υποχρεώσεις στην προβλεπόμενη διάρκεια των τεσσάρων εξαμήνων και δεν υποβάλει αίτηση παράτασης σπουδών, διαγράφεται από το Π.Μ.Σ. κατόπιν πράξης διαγραφής η οποία εκδίδεται σε κάθε περίπτωση μετά από σχετική απόφαση της Συνέλευσης και κοινοποιείται στον ενδιαφερόμενο από τη Γραμματεία του Τμήματος Κοινωνιολογίας.

**Άρθρο 8**

**Αναστολή φοίτησης**

**8.1.** Ο/Η μεταπτυχιακός/ή φοιτητής/φοιτήτρια δικαιούται άπαξ, και με αιτιολογημένη αίτηση του/της προς τη Συνέλευση, να ζητήσει αναστολή των σπουδών του/της.

**8.2.** Η μέγιστη διάρκεια της αναστολής σπουδών που μπορεί να χορηγηθεί με απόφαση της Συνέλευσης, ύστερα από τη σύμφωνη γνώμη της Συντονιστικής Επιτροπής, είναι δύο (2) ακαδημαϊκά εξάμηνα. Αναστολή φοίτησης για διάστημα μεγαλύτερο των δύο ακαδημα- ϊκών εξαμήνων μπορεί να χορηγηθεί μόνο σε φοιτητές που εκπληρώνουν τη στρατιωτική τους θητεία ή σε περιπτώσεις παρατεταμένης ασθένειας που πιστοποιείται από δημόσιο φορέα. Ο χρόνος της αναστολής φοίτησης δεν υπολογίζεται στη χρονική διάρκεια φοίτησης του/ της φοιτητή/φοιτήτριας. Οι φοιτητές/φοιτήτριες, που βρίσκονται σε αναστολή φοίτησης, χάνουν τη φοιτητική ιδιότητα καθ' όλο το χρονικό διάστημα της διακοπής των σπουδών τους και ως εκ τούτου αναστέλλονται όλα τα σχετικά δικαιώματά τους.

**8.3.** Η αναστολή φοίτησης μπορεί να διακοπεί ύστερα από γραπτή αίτηση του/της μεταπτυχιακού φοιτητή/ φοιτήτριας προς τη Συνέλευση.

**Άρθρο 9**

**Ακαδημαϊκές Υποχρεώσεις και Δικαιώματα των Μεταπτυχιακών Φοιτητών**

**9.1**. Το Π.Μ.Σ. «Κοινωνιολογία: θεωρία, Πολιτισμός, Μετασχηματισμοί» είναι πλήρους φοίτησης. Οι μεταπτυχιακοί/ές φοιτητές/φοιτήτριες υποχρεούνται να παρακολουθούν τα μαθήματα που έχουν επιλέξει, καθώς και άλλες εκπαιδευτικές δραστηριότητες (σεμινάρια, δια- λέξεις, εργαστήρια, ημερίδες, κ.λπ.) που διοργανώνονται στο πλαίσιο του Π.Μ.Σ.

**9.2.** Οι φοιτητές/φοιτήτριες ανανεώνουν την εγγραφή τους κάθε εξάμηνο φοίτησης με την υποβολή της δήλωσης μαθημάτων. Οι φοιτητές/φοιτήτριες που δεν υποβάλουν δήλωση μαθημάτων σε δυο συναπτά εξάμηνα διαγράφονται από το Π.Μ.Σ. με τη διαδικασία που προβλέπεται στο 7.3. του παρόντος Κανονισμού.

**9.3.** Η παρακολούθηση των μαθημάτων είναι υποχρεωτική για τους μεταπτυχιακούς φοιτητές. Η απουσία τους από περισσότερες των τριών (3) εβδομαδιαίων συναντήσεων συνεπάγεται την απώλεια του μαθήματος.

**9.4.** Για τις περιπτώσεις φοιτητών/φοιτητριών που αποτυγχάνουν σε όλα τα μαθήματα ενός εξαμήνου, ο/η Σύμβουλος Καθηγητής/τρια έρχεται σε επαφή μαζί τους και συντάσσει ειδική έκθεση, η οποία τίθεται προς συζήτηση στη Σ.Ε. του Π.Μ.Σ. στο τέλος του συγκεκριμένου εξαμήνου. Ο/Η φοιτητής/φοιτήτρια που αποτυγχάνει σε όλα τα μαθήματα δύο συναπτών εξαμήνων διαγράφεται από το Π.Μ.Σ. μετά από σχετική απόφαση της Συνέλευσης του Τμήματος Κοινωνιολογίας (βλ. 7.3.).

**9.5.** Στο τέλος κάθε μαθήματος, αξιολογείται η επίδοση των μεταπτυχιακών φοιτητών από τον διδάσκοντα του μαθήματος στην δεκάβαθμη βαθμολογική κλίμακα (με διαβαθμίσεις δεκαδικού αριθμού). Προβιβάσιμοι βαθμοί είναι το πέντε (5) και οι μεγαλύτεροι του. Το ίδιο ισχύει και για τη βαθμολόγηση της Μ.Δ.Ε. Ο τρόπος αξιολόγησης -γραπτές ή προφορικές εξετάσεις, προφορικές παρουσιάσεις, εκπόνηση σεμιναριακών εργασιών, συμμετοχή σε ερευνητικές δραστηριότητες, κ.λπ. - προσδιορίζεται από κάθε διδάσκοντα/ουσα με σαφήνεια στο περίγραμμα κάθε μαθήματος. Οι φοιτητές/φοιτήτριες δύνανται να υποβάλλουν προς αξιολόγηση τις εργασίες που έχουν αναλάβει είτε εντός των εξεταστικών περιόδων των εξαμήνου (Φεβρουαρίου και Ιουνίου) είτε εντός της επαναληπτικής εξεταστικής του Σεπτεμβρίου του ακαδημαϊκού έτους που διδάχθηκε το μάθημα. Πέραν αυτών των περιόδων καμία εργασία δεν μπορεί να γίνει δεκτή.

**9.6.** Οι μεταπτυχιακές σπουδές προσφέρονται δωρεάν. Οι μεταπτυχιακοί φοιτητές/φοιτήτριες έχουν όλα τα δικαιώματα και τις παροχές που προβλέπονται και για τους φοιτητές/φοιτήτριες του πρώτου κύκλου σπουδών, πλην του δικαιώματος παροχής δωρεάν διδακτικών συγγραμμάτων.

**Άρθρο 10**

**Διαγραφή φοιτητή/φοιτήτριας από το Π.Μ.Σ.**

Η διαγραφή ενός μεταπτυχιακού φοιτητή από το Π.Μ.Σ., όπως και κάθε άλλη μεταβολή που αφορά στην πορεία των σπουδών του, γίνεται με απόφαση της Συνέλευσης. Αρμόδια [να εισηγηθεί σχετικά με τέτοια θέματα στη Συνέλευση είναι η Σ.Ε. του Π.Μ.Σ.

**Άρθρο 11**

**Δομή του Προγράμματος και αξιολόγηση σπουδών για το Δίπλωμα Μεταπτυχιακών Σπουδών**

**11.1.** Για την απόκτηση του Διπλώματος Μεταπτυχιακών Σπουδών (Δ.Μ.Σ.) είναι υποχρεωτική η παρακολούθηση των μεταπτυχιακών μαθημάτων που ορίζονται στο Πρόγραμμα Σπουδών. Τα μαθήματα του Π.Μ.Σ. διδάσκονται στην Ελληνική Γλώσσα. Κατ' εξαίρεση, διαλέξεις επισκεπτών διδασκόντων μπορούν να διεξάγονται στην Αγγλική ή και σε άλλη γλώσσα εφόσον υπάρχει δυνατότητα διερμηνείας. Το περιεχόμενο και η διάρκεια των μαθημάτων, καθώς και η αντιστοίχισή τους σε Πιστωτικές Μονάδες [ECTS) καθορίζονται από τη Συνέλευση. Μετά από πρόταση διδασκόντων και με απόφαση της Συνέλευσης, ενδέχεται να ζητηθεί από μεταπτυχιακούς/ές φοιτητές/ φοιτήτριες να παρακολουθήσουν επιπλέον μαθήματα του προπτυχιακού προγράμματος σπουδών του Τμήματος Κοινωνιολογίας ή από Π.Μ.Σ. συνεργαζόμενου Τμήματος, ως προαπαιτούμενα των σπουδών τους.

Προκειμένου να διδαχθεί ένα μάθημα, πρέπει να επιλεγεί τουλάχιστον από τρεις (3) φοιτητές/φοιτήτριες.

Σε περίπτωση αποτυχίας φοιτητή/φοιτήτριας σε υποχρεωτικό μάθημα ή μάθημα Εισαγωγικό Ειδίκευσης, ο/η φοιτητής/φοιτήτρια θα πρέπει να το δηλώσει εκ νέου σε επόμενο εξάμηνο. Αν αποτύχει σε άλλο μάθημα ειδίκευσης ή μάθημα (υποχρεωτικά ή μη) επιλεγόμενο μπορεί να το αντικαταστήσει με άλλο αντίστοιχο μάθημα, και αντίστοιχων πιστωτικών μονάδων.

Οι βαθμολογίες των μαθημάτων κάθε εξαμήνου καταχωρούνται στο ηλεκτρονικό σύστημα από τους διδάσκοντες πριν από την έναρξη του επόμενου εξαμήνου. Υπογεγραμμένο βαθμολόγιο παραδίδεται και στη Γραμματεία.

Κάθε Μάιο η Συνέλευση εγκρίνει διετή προγραμματισμό, που περιλαμβάνει τον προσδιορισμό των μαθημάτων (και των διδασκόντων/ουσων) που θα προσφερθούν σε όλη τη διάρκεια των σπουδών τους στους/τις μεταπτυχιακούς/ές φοιτητές/φοιτήτριες, οι οποίοι/ες θα εισαχθούν κατά το επόμενο ακαδημαϊκό έτος.

**11.2.** Το πρόγραμμα μαθημάτων που οδηγεί στο Δίπλωμα Μεταπτυχιακών Σπουδών (Δ.Μ.Σ.) του Π.Μ.Σ. «Κοινωνιολογία: Θεωρία, Πολιτισμός, Μετασχηματισμοί» περιλαμβάνει τη διδασκαλία μαθημάτων/σεμιναρίων και τη συγγραφή Μεταπτυχιακής Διπλωματικής Εργασίας (Μ.Δ.Ε.). Τα μαθήματα του Π.Μ.Σ. έχουν τη μορφή σεμιναρίου και διακρίνονται: (α) σε μαθήματα υποχρεωτικά για όλους/όλες τους/τις φοιτητές/φοιτήτριες του Π.Μ.Σ., (β) σε μαθήματα ειδίκευσης κατ' επιλογήν υποχρεωτικά (κατ' ελάχιστον τρία μαθήματα ειδίκευσης οφείλει να ολοκληρώσει επιτυχώς κάθε φοιτητής/φοιτήτρια για τη λήψη του Δ.Μ.Σ., και (γ) σε μαθήματα επιλεγόμενα. Η επιλογή ειδίκευσης είναι υποχρεωτική, γίνεται κατά την έναρξη του Β' εξαμήνου σπουδών, σύμφωνα με τις διαδικασίες που ορίζει ο Κανονισμός του Π.Μ.Σ., και προϋποθέτει ότι ο/η φοιτητής/φοιτήτρια κατά το Α΄/εξάμηνο έχει παρακολουθήσει και αξιολογηθεί επιτυχώς στο Εισαγωγικό μάθημα της ειδίκευσης στην οποία εγγράφεται. Η ειδίκευση αναγράφεται στο Δ.Μ.Σ. Το σύνολο των ευρωπαϊκών πιστωτικών μονάδων (ECTS) που απαιτούνται για τη λήψη του Δ.Μ.Σ. ανέρχονται σε εκατόν είκοσι (120), οι οποίες επιμερίζονται ως εξής ανά φοιτητή/φοιτήτρια: **(Α) Τριάντα (30) πιστωτικές μονάδες συγκεντρώνονται κατά το Α΄/εξάμηνο σπουδών** από την επιτυχή παρακολούθηση και αξιολόγηση **σε τρία μαθήματα γενικού και εισαγωγικού χαρακτήρα (10 ECTS έκαστο),** εκ των οποίων, το ένα μάθημα είναι υποχρεωτικό και τα άλλα δυο υποχρεωτικώς επιλεγόμενα μεταξύ των εισαγωγικών μαθημάτων που προσφέρει καθεμία εκ των τριών ειδικεύσεων. **(Β) Εξήντα (60) πιστωτικές μονάδες συγκεντρώνονται ομού κατά το Β' και Γ εξάμηνο σπουδών από την επιτυχή παρακολούθηση και αξιολόγηση σε τέσσερα μαθήματα πιο ειδικά και μεγαλύτερων απαιτήσεων (15 ECTS έκαστο):** δυο εξ αυτών επιλέγονται υποχρεωτικά, κατά το Β' εξάμηνο σπουδών, μεταξύ των προσφερόμενων μαθημάτων από την επιλεχθείσα ειδίκευση, ενώ τα άλλα δυο αφορούν στο Γ' εξάμηνο σπουδών, και συνίστανται σε ένα υποχρεωτικό μάθημα που προετοιμάζει για την ερευνητική εμπειρία της Μ.Δ.Ε. και σε ένα μάθημα το οποίο μπορεί να επιλεγεί είτε μεταξύ ειδικών μεθοδολογικών μαθημάτων που απευθύνονται στους/ τις φοιτητές/φοιτήτριες όλων των ειδικεύσεων είτε μεταξύ μαθημάτων όμοιας βαρύτητας (15 ECTS) που τυχόν προσφέρονται στο Π.Μ.Σ., είτε, κατόπιν ειδικής διαδικασίας που ορίζεται κατωτέρω από τον παρόντα Κανονισμό, μεταξύ μαθημάτων όμοιας βαρύτητας (15 ECTS) που προσφέρονται από άλλα Π.Μ.Σ. του Πανεπιστημίου Κρήτης και τα οποία έχουν κριθεί από την Συντονιστική Επιτροπή (Σ.Ε.) του Π.Μ.Σ. ως μαθήματα συναφή με το Π.Μ.Σ. «Κοινωνιολογία: Θεωρία, Πολιτισμός, Μετασχηματισμοί». **(Γ) Τριάντα (30) πιστωτικές μονάδες από την εκπόνηση, τη συγγραφή και την υποστήριξη Μεταπτυχιακής Διπλωματικής Εργασίας.** Βάσει των ανωτέρω, το πρόγραμμα σπουδών διαμορφώνεται ανά ακαδημαϊκό εξάμηνο ως εξής:

|  |
| --- |
| **Α΄/ΕΞΑΜΗΝΟ: Οι φοιτητές/φοιτήτριες δηλώνουν τρία (3) μαθήματα: το Υποχρεωτικό για όλες τις Ειδικεύσεις και δυο μαθήματα από τα τρία (κατ' επιλογήν υποχρεωτικά) Εισαγωγικά των Ειδικεύσεων**  |
| **Υποχρεωτικό Μάθημα (όλων των Ειδικεύσεων)***Βασικές αρχές κοινωνικής έρευνας*  |  10ECTS |
| **Εισαγωγικά Μαθήματα Ειδικεύσεων:**• Εισαγωγικό Ειδίκευσης Α:• Εισαγωγικό Ειδίκευσης Β:• Εισαγωγικό Ειδίκευσης Γ: | 10ECTS10ECTS 10ECTS |
| **ΣΥΝΟΛΟ Α΄ ΕΞΑΜΗΝΟΥ**  | **30 ECTS** |

|  |
| --- |
| **Β' ΕΞΑΜΗΝΟ: Οι φοιτητές/φοιτήτριες επιλέγουν Ειδίκευση και εγγράφονται σε δύο από τα προσφερόμενα κατ' επιλογήν υποχρεωτικά μαθήματα της επιλεχθείσας Ειδίκευσης** |
| Ειδίκευσης Α1Ειδίκευσης Α2Ειδίκευσης A3[...] | Ειδίκευσης Β1Ειδίκευσης Β2Ειδίκευσης Β3[...] | Ειδίκευσης Γ1Ειδίκευσης Γ2Ειδίκευσης Γ3[...] | 15ECTS15ECTS15ECTS |
| **ΣΥΝΟΛΟ Β' ΕΞΑΜΗΝΟΥ**  | **30ECTS** |

|  |
| --- |
| **Γ΄ ΕΞΑΜΗΝΟ: Οι φοιτητές/φοιτήτριες δηλώνουν δυο μαθήματα: το Υποχρεωτικό σεμινάριο εκπόνησης** Μεταπτυχιακής Διπλωματικής Εργασίας και ένα εκ των επιλεγόμενων μαθημάτων |
| Υποχρεωτικό Μάθημα (όλων των Ειδικεύσεων)Σεμινάριο εκπόνησης Μεταπτυχιακής Διπλωματικής Εργασίας  | 15ECTS |
| **Επιλογή μεταξύ των παρακάτω μαθημάτων:****•** Σχεδιασμός ποιοτικών ερευνών και ανάλυση δεδομένων • Σχεδιασμός ποσοτικών ερευνών και ανάλυση δεδομένων• Μάθημα μεταξύ άλλων τυχόν προσφερόμενων μαθημάτων στο Π.Μ.Σ. ή (κατόπιν έγκρισης από τη Σ.Ε. του Π.Μ.Σ.) μάθημα συναφές με το Π.Μ.Σ. του Τμήματος Κοινωνιολογίας μεταξύ προσφερόμενων μαθημάτων σε άλλο Π.Μ.Σ. του Πανεπιστημίου Κρήτης | 15ECTS15ECTS15ECTS |
| **ΣΥΝΟΛΟ Γ΄ ΕΞΑΜΗΝΟΥ**  | **30 ECTS** |

|  |  |
| --- | --- |
| **Δ΄ ΕΞΑΜΗΝΟ** |  |
| Εκπόνηση Μεταπτυχιακής Διπλωματικής Εργασίας  | 30ECTS |
| ΣΥΝΟΛΟ Δ΄ ΕΞΑΜΗΝΟΥ | 30 ECTS |

**Σύνολο ECTS για την ολοκλήρωση του ΜΔΕ: 120**

**ΕΝΔΕΙΚΤΙΚΟΣ ΚΑΤΑΛΟΓΟΣ ΜΑΘΗΜΑΤΩΝ**

**Μαθήματα γενικά για όλους τους/τις φοιτητές/ φοιτήτριες του Π.Μ.Σ.**

• Βασικές αρχές κοινωνικής έρευνας (υποχρεωτικό)

• Σχεδιασμός ποιοτικών ερευνών και ανάλυση δεδομένων

• Σχεδιασμός ποσοτικών ερευνών και ανάλυση δεδομένων

• Σεμινάριο εκπόνησης Μεταπτυχιακής Διπλωματικής Εργασίας (υποχρεωτικό)

**Μαθήματα Ειδίκευσης Α: θεωρία, Ιδεολογία και Πολιτική στην Κοινωνική Επιστήμη**

• Επιστημολογία των κοινωνικών επιστημών (Εισαγωγικό Ειδίκευσης)

• Κοινωνική Θεωρία και νεωτερικότητα

• Κοινωνική και Πολιτική Φιλοσοφία

• Ιδεολογία και Πολιτικός Λόγος

• Κοινωνική Θεωρία και Ιστορικότητα

• Θεωρίες του Υποκειμένου

• Ιστορική Κοινωνιολογία

• Κοινωνιολογία και Κοινωνική Ανθρωπολογία

**Μαθήματα Ειδίκευσης Β: Πολιτισμός, Εξουσία και Κοινωνικές Ανισότητες**

• Πολιτισμός και κοινωνική ανισότητα: θεωρητικές και μεθοδολογικές προσεγγίσεις (Εισαγωγικό Ειδίκευσης)

• Κοινωνικές ανισότητες και φτώχεια

• Αστικές ανισότητες και πολιτισμοί

• Κοινωνικά κινήματα και συλλογική δράση

• Φύλο, ανισότητες, εξουσία

• Εθνικισμός και ετερότητα

• Τοπική ανάπτυξη και κοινοτισμός: κοινωνική και αλληλέγγυα οικονομία

• Βιοπολιτικά σώματα και υποκείμενα

• Κοινωνικά συναισθήματα: κοινωνιολογικές και ιστορικές προσεγγίσεις

• Όψεις του λαϊκού πολιτισμού

• Πέρα από τον ανθρωποκεντρισμό: η ανθρωπολογία σήμερα

**Μαθήματα Ειδίκευσης Γ: Κοινωνικοί, Πολιτικοί, Οικονομικοί Μετασχηματισμοί**

• Ερευνώντας την Κοινωνική Μεταβολή (Εισαγωγικό Ειδίκευσης)

• Πολιτική Κοινωνιολογία: Κόμματα και Κοινωνία των Πολιτών στην Ελλάδα.

• Κοινωνιολογία της Εργασίας

• Ειδικά θέματα στην Κοινωνική Αλλαγή: Η Μετεξέλιξη της Εργασίας και της Απασχόλησης.

• Κοινωνιολογία των Μέσων Μαζικής Επικοινωνίας: Οπτικός Πολιτισμός - Φωτογραφία

• Αγροτική Κοινωνιολογία: Μετασχηματισμός και Ανάπτυξη της Υπαίθρου

**11.3.** Κατά την έναρξη του πρώτου εξαμήνου, ο/η φοιτητής/φοιτήτρια επιλέγει και εγγράφεται στο Υποχρεωτικό για όλες τις Ειδικεύσεις (Βασικές αρχές κοινωνικής έρευνας) και σε δυο από τα τρία Εισαγωγικά των Ειδικεύσεων.

Κατά την έναρξη του δευτέρου εξαμήνου (εντός των δύο πρώτων εβδομάδων) ο/η φοιτητής/φοιτήτρια επιλέγει μια από τις τρεις ειδικεύσεις του Π.Μ.Σ., η οποία και θα αναγράφεται στον απονεμόμενο τίτλο σπουδών. Προϋπόθεση επιλογής μιας ειδίκευσης είναι ο/η φοιτητής/φοιτήτρια να έχει παρακολουθήσει και να έχει αξιολογηθεί επιτυχώς στο εισαγωγικό μάθημα της ειδίκευσης αυτής κατά το πρώτο εξάμηνο των σπουδών του/της.

Εν συνεχεία ακολουθεί το πρόγραμμα της επιλεγείσας ειδίκευσης, όπως αυτό περιγράφεται παραπάνω. Κατά το τρίτο εξάμηνο σπουδών, εάν ο/η φοιτητής/φοιτήτρια επιλέξει τη δυνατότητα που προβλέπεται από το πρόγραμμα σπουδών, όπως αυτό περιγράφεται παραπάνω, να δηλώσει μάθημα από τα προσφερόμενα σε άλλο Π.Μ.Σ. του Πανεπιστημίου Κρήτης, το μάθημα αυτό πρέπει να έχει δεκαπέντε (15) πιστωτικές μονάδες και να έχει κριθεί συναφές με το Π.Μ.Σ. από τη Συντονιστική Επιτροπή σύμφωνα με την ακόλουθη διαδικασία: ο/η φοιτητής/φοιτήτρια, εφόσον έχει θετική εισήγηση του Συμβούλου Σπουδών σχετικά με τη δυνατότητα επιλογής του συγκεκριμένου μαθήματος, αιτείται στη Σ.Ε. του Π.Μ.Σ. την έγκριση δήλωσης του μαθήματος, η οποία λαμβάνει την τελική απόφαση για τη συνάφεια ή μη του μαθήματος με το Π.Μ.Σ., εγκρίνοντας ή απορρίπτοντας το αίτημα, αναλόγως.

Για την εκπόνηση της διπλωματικής του/της εργασίας ο/η φοιτητής/φοιτήτρια οφείλει να επιλέξει επιβλέποντα/ουσα καθηγητή/τρια, του/της οποίου/ας το γνωστικό αντικείμενο εμπίπτει στο πεδίο της κατεύθυνσης που έχει δηλώσει. Για τη βαθμολόγηση των μαθημάτων και της Μ.Δ.Ε. βλ. παραγρ. 9.5.

Με πρόταση της Συνέλευση του Τμήματος και έγκριση της Συγκλήτου μπορεί να γίνεται τροποποίηση του προγράμματος των μαθημάτων και ανακατανομή μεταξύ των εξαμήνων. Η αξιολόγηση των μαθημάτων και των διδασκόντων από τους μεταπτυχιακούς φοιτητές/φοιτήτριες του προ- γράμματος γίνεται μέσω του ηλεκτρονικού συστήματος αξιολόγησης της ΜΟ.ΔΙ.Π του Πανεπιστημίου Κρήτης σε τακτές προθεσμίες λίγο πριν την λήξη του ακαδ. εξαμήνου.

**11.4. Διαδικασία Εκπόνησης Μεταπτυχιακής Διπλωματικής Εργασίας**

**11.4.1. Προϋποθέσεις για την έναρξη εκπόνησης Μεταπτυχιακής Διπλωματικής Εργασίας (Μ.Δ.Ε.)**

Οι φοιτητές/φοιτήτριες έχουν δικαίωμα να υποβάλουν πρόταση για εκπόνηση Μ.Δ.Ε. μετά το τέλος του τρίτου εξαμήνου, εφόσον δεν οφείλουν περισσότερα από ένα μεταπτυχιακό μάθημα και έχουν ολοκληρώσει επιτυχώς το Σεμινάριο εκπόνησης Μ.Δ.Ε.

**11.4.2. Πρόταση εκπόνησης Μ.Δ.Ε.**

Οι φοιτητές/φοιτήτριες θα πρέπει να συνεργαστούν με τον/τη διδάσκοντα/ουσα του Π.Μ.Σ., που καλύπτει τη σχετική θεματική περιοχή και του οποίου το γνωστικό αντικείμενο εμπίπτει στο πεδίο της επιλεγείσας ειδίκευσης, προκειμένου να αναλάβει την καθοδήγηση και εποπτεία της Μεταπτυχιακής Διπλωματικής Εργασίας τους. Η Συντονιστική Επιτροπή του Π.Μ.Σ., ύστερα από αίτηση του/της υποψήφιου/ας, στην οποία αναγράφεται ο προτεινόμενος τίτλος, ο/η προτεινόμενος/η επιβλέπων/ ουσα και επισυνάπτεται περίληψη της προτεινόμενης εργασίας, ορίζει τον/την επιβλέποντα/ουσα της Μ.Δ.Ε. και προτείνει στη Συνέλευση του Τμήματος Τριμελή Εξεταστική Επιτροπή (Τ.Ε.Ε.) για την έγκριση της εργασίας, ένα από τα μέλη της οποίας είναι ο/η επιβλέπων/ουσα. Αλλαγή ή μετατροπή θέματος ή αντικατάσταση μέλους της Τ.Ε.Ε. γίνεται κατόπιν πρότασης του/της φοιτητή/φοιτήτριας, της θετικής εισήγησης της Σ.Ε. και της έγκρισης της Συνέλευσης.

**11.4.3. Η Τριμελής Εξεταστική Επιτροπή**

Την επίβλεψη της Μ.Δ.Ε. αναλαμβάνει ο/η επιβλέπων/ ουσα καθηγητής/τρια, μέλος Δ.Ε.Π. του Τμήματος Κοινωνιολογίας και διδάσκων/ουσα του Π.Μ.Σ., ο/η οποίος/α προτείνεται από την Σ.Ε. και εγκρίνεται από τη Συνέλευση κατά τη συνεδρίαση εκείνη που συζητά και εγκρίνει την πρόταση εκπόνησης της Μ.Δ.Ε. Παράλληλα με τον επιβλέποντα καθηγητή η Συνέλευση εγκρίνει την Τ.Ε.Ε. Η Τ.Ε.Ε. απαρτίζεται από τον επιβλέποντα και δύο ακόμα μέλη, οι οποίοι/ες μπορεί να είναι διδάσκοντες/ουσες ή ερευνητές εκτός του Τμήματος Κοινωνιολογίας του Πανεπιστημίου Κρήτης, σύμφωνα με το άρθρο. 36 παρ. 5 και το άρθρο. 39 παρ. 1 του ν. 4485/2017. Ο ρόλος της Τ.Ε.Ε. και ιδιαίτερα του επιβλέποντος μέλους Δ.Ε.Π. είναι να καθοδηγεί και να συμβουλεύει τον/την φοιτητή/τρια κατά την εκπόνηση της Μ.Δ.Ε. Οι φοιτητές/φοιτήτριες κατά τη διάρκεια εκπόνησης της Μ.Δ.Ε. θα πρέπει να συνεργάζονται στενά με τον/την επιβλέποντα/ουσα καθηγητή/τρια και τα υπόλοιπα μέλη της Τ.Ε.Ε. Σε περίπτωση που μέλος Δ.Ε.Π. του Τμήματος μετακινηθεί σε άλλο Τμήμα του Πανεπιστημίου Κρήτης ή σε άλλο Α.Ε.Ι. ή συνταξιοδοτηθεί, συνεχίζει να τελεί χρέη επιβλέποντος/ουσας των Μ.Δ.Ε. που έχει αναλάβει στο πλαίσιο του Π.Μ.Σ. του Τμήματος Κοινωνιολογίας του Πανεπιστημίου Κρήτης, και ο τίτλος σπουδών απονέμεται από το Πανεπιστήμιο Κρήτης.

**11.4.5.** Σε περίπτωση που ο/η επιβλέπων/ουσα καθηγητής/τρια εκλείψει ή διαπιστωμένα αδυνατεί να τελέσει χρέη επιβλέποντος/ουσας για μεγάλο χρονικό διάστημα ή εφόσον παρουσιαστεί άλλο συγκεκριμένο κώλυμα ή πρόβλημα, η Σ.Ε. του Τμήματος, εκτιμώντας τις περιστάσεις, αναθέτει σε άλλο μέλος Δ.Ε.Π. του οικείου Τμήμα- τος την επίβλεψη της Μ.Δ.Ε., μετά από αίτηση του/της υποψήφιου/ας διδάκτορος και γνωμοδότηση του/της προτεινόμενου/ης επιβλέποντος/ουσας, ακόμη και καθ' υπέρβαση του μέγιστου αριθμού Μ.Δ. Ε. που μπορεί να επιβλέπεται από κάθε μέλος Δ.Ε.Π.

**11.4.6.** Τα οριζόμενα στα εδάφια 13 και 14 του παρόντος άρθρου εφαρμόζονται κατ' αναλογία και στην περίπτωση των δύο άλλων μελών της Τ.Ε.Ε. Κανένας διδάσκων δεν μπορεί να εποπτεύει ταυτόχρονα περισσότερες από πέντε (5) Μ.Δ.Ε.

11.4.7. Παρακολούθηση προόδου - Παρουσιάσεις Οι φοιτητές/φοιτήτριες οφείλουν να παρουσιάζουν την πρόοδο της Μ.Δ.Ε. στο Διαρκές Σεμινάριο Παρουσιάσεων υπό εκπόνηση Διπλωματικών Εργασιών.

**11.4.8. Γλώσσα εκπόνησης της Μεταπτυχιακής Διπλωματικής Εργασίας**. Η Μ.Δ.Ε. μπορεί να εκπονείται σε γλώσσα άλλη πέραν της Ελληνικής μετά από απόφαση της Συνέλευση του Τμήματος. Σε περίπτωση κατά την οποία η Μ.Δ.Ε. συντάσσεται σε άλλη γλώσσα πλην της Ελληνικής, ο/η υποψήφιος/α υποχρεούται να συμπεριλάβει σε αυτήν εκτεταμένη περίληψη της μελέτης του/της στην Ελληνική.

**11.4.9. Μορφή της Μεταπτυχιακής Διπλωματικής Εργασίας** Η μορφή της Μ.Δ.Ε. πρέπει να είναι σύμφωνη με τις προδιαγραφές που περιλαμβάνονται στον Οδηγό Συγ- γραφής Μεταπτυχιακής Διπλωματικής Εργασίας του Τμήματος Κοινωνιολογίας.

**11.4.10. Δημόσια Υποστήριξη**

Το κείμενο της Μ.Δ.Ε. κατατίθεται σε τελική μορφή μετά το τέλος των μαθημάτων του Δ' εξαμήνου στην Τ.Ε.Ε. Η Μ.Δ.Ε. εγκρίνεται κατ' αρχάς από την Τ.Ε.Ε. και στη συνέχεια υποστηρίζεται ενώπιον της Τ.Ε.Ε. σε ειδική δημόσια και ανοικτή συνεδρίαση της. Η ημερομηνία αποφασίζεται από την Τ.Ε.Ε. και δημοσιοποιείται, τρεις (3) τουλάχιστον ημέρες πριν από την υποστήριξη, με ευθύνη της Γραμματείας του Τμήματος.

Βασική προϋπόθεση για τη δημόσια υποστήριξη της Μ.Δ.Ε. είναι να έχει ολοκληρώσει επιτυχώς ο/η φοιτητής/ φοιτήτρια όλα τα απαιτούμενα μαθήματα του προγράμματος σπουδών της ειδίκευσης που έχει επιλέξει. Κατά τη διαδικασία υποστήριξης της Μ.Δ.Ε. προεδρεύει ο/η επιβλέπων/ουσα καθηγητής/τρια. Η παρουσίαση της Μ.Δ.Ε. από τον/την φοιτητή/φοιτήτρια γίνεται προφορικά και η διάρκεια της δεν θα πρέπει να υπερβαίνει τα 30 λεπτά.

Στη συνέχεια ο/η φοιτητής/φοιτήτρια οφείλει να απαντήσει στις ερωτήσεις και παρατηρήσεις των μελών της Τ.Ε.Ε. Δικαίωμα λόγου κατά τη διάρκεια της δημόσιας υποστήριξης έχουν μόνον τα μέλη της Εξεταστικής Επιτροπής.

Στο τέλος της παρουσίασης και της συζήτησης της Μ.Δ.Ε., η Τ.Ε.Ε. συνεδριάζει δίχως την παρουσία του/της εξεταζόμενου/ης και του κοινού και αξιολογεί τη Μ.Δ.Ε. Η απόφαση της Τ.Ε.Ε. μπορεί να έχει ως εξής:

 Α. Η Τ.Ε.Ε. κάνει αποδεκτή τη Μ.Δ.Ε. και την βαθμολογεί χωρίς να απαιτήσει διορθώσεις ή αλλαγές. Β. Η Τ.Ε.Ε. κάνει αποδεκτή τη Μ.Δ.Ε. υπό την προϋπόθεση ότι ο/η εξεταζόμενος/η φοιτητής/φοιτήτρια θα προχωρήσει εντός αυστηρώς προσδιορισμένου χρονικού ορίου σε συγκεκριμένες διορθώσεις ή αλλαγές, που θα του υποδειχθούν εγγράφως από την Εξεταστική Επιτροπή. Η Τ.Ε.Ε. οριστικοποιεί την απόφαση της και βαθμολογεί την Μ.Δ.Ε., αφού ελέγξει το κατά πόσο ο/η εξεταζόμενος/η φοιτητής/φοιτήτρια προέβη στις υποδειχθείσες διορθώσεις.

Γ. Η Τ.Ε.Ε. αξιολογεί αρνητικά την Μ.Δ.Ε. Σε περίπτωση αρνητικής κρίσης, η εργασία υποβάλλεται εκ νέου με το ίδιο θέμα και η διαδικασία επαναλαμβάνεται το αμέσως επόμενο ακαδημαϊκό εξάμηνο. Στην περίπτωση δεύτερης αρνητικής κρίσης ο/η φοιτητής/φοιτήτρια θεωρείται αποτυχών/ούσα και διαγράφεται από το Π.Μ.Σ.

 Ο/Η κρινόμενος/η φοιτητής/φοιτήτρια δεν έχει δικαίωμα ένστασης ενάντια στην οριστική απόφαση της Τ.Ε.Ε.

Και στις τρεις προαναφερόμενες περιπτώσεις η Τ.Ε.Ε. συντάσσει και καταθέτει υπογεγραμμένο σχετικό πρακτικό στη Γραμματεία του Τμήματος, αφού προηγουμένως ανακοινώσει στον/στην κρινόμενο/η φοιτητή/φοιτήτρια την απόφαση της.

Μετά την επιτυχή ολοκλήρωση των σπουδών του/ της φοιτητή/φοιτήτριας η Συνέλευση επικυρώνει την απονομή του Δ.Μ.Σ.

**11.4.11. Αντίγραφα Μ.Δ.Ε.**

Το κείμενο της Μ.Δ.Ε. υποβάλλεται προς την Τ.Ε.Ε. σε έντυπη μορφή εις τριπλούν για την κρίση. Στο τέλος της Μ.Δ.Ε. θα πρέπει να δηλώνεται ενυπόγραφα το εξής: «Δηλώνω ρητά ότι, σύμφωνα με το άρθρο 8 του ν. 1599/1986 και τα άρθρα 2,4,6 παρ. 3 του ν. 1256/1982, η παρούσα εργασία αποτελεί αποκλειστικά προϊόν προσωπικής εργασίας και δεν προσβάλλει κάθε μορφής πνευματικά δικαιώματα τρίτων και δεν είναι προϊόν μερικής ή ολικής αντιγραφής, οι πηγές δε που χρησιμοποιήθηκαν περιλαμβάνονται στις βιβλιογραφικές αναφορές».

Μετά την αποδοχή της Μ.Δ.Ε. υποβάλλεται ένα πλήρες αντίγραφο της τελικής εργασίας σε ηλεκτρονική μορφή στη βιβλιοθήκη του Π.Μ.Σ.

Το Τμήμα Κοινωνιολογίας διατηρεί το δικαίωμα της χρήσης και αναπαραγωγής των διπλωματικών εργασιών και τυχόν συνοδευτικού ερευνητικού υλικού για διδακτικούς και ερευνητικούς σκοπούς. Σε οποιαδήποτε επιστημονική δημοσίευση, η οποία προκύπτει από την Μ.Δ.Ε., πρέπει να υπάρχει αναφορά ότι η εργασία έγινε στο πλαίσιο του συγκεκριμένου Π.Μ.Σ. Ειδικότερα, πριν την χορήγηση του Μεταπτυχιακού Διπλώματος Ειδίκευσης από το Τμήμα Κοινωνιολογίας θα πρέπει να έχουν κατατεθεί:

 Στη Βιβλιοθήκη του Πανεπιστημίου:

1. Ένα αντίτυπο του τελικού κειμένου της Μ.Δ.Ε. (σχήματος Α4, σταθερά συραμμένου), στο οποίο να συμπεριλαμβάνεται συνοπτική περιγραφή της Μ.Δ.Ε. στα Ελληνικά και στα Αγγλικά

2. Αντίτυπο της Μ.Δ.Ε. σε ψηφιακή μορφή (αρχείο pdf εγγεγραμμένο σε CD), στο οποίο να συμπεριλαμβάνεται συνοπτική περιγραφή της Μ.Δ.Ε. στα Ελληνικά και στα Αγγλικά.

Στη Γραμματεία του Τμήματος

1. Ένα αντίτυπο του τελικού κειμένου της Μ.Δ.Ε. (σχήματος Α4, σταθερά συραμμένου), στο οποίο να συμπεριλαμβάνεται συνοπτική περιγραφή της Μ.Δ.Ε. στα Ελληνικά και στα Αγγλικά

2. Αντίτυπο της Μ.Δ.Ε. σε ψηφιακή μορφή (αρχείο pdf εγγεγραμμένο σε CD), στο οποίο να συμπεριλαμβάνεται συνοπτική περιγραφή της Μ.Δ.Ε. στα Ελληνικά και στα Αγγλικά.

3. Μαζί με την Μ.Δ.Ε. μπορεί να κατατεθούν σε ψηφιακή μορφή Παραρτήματα με τυχόν ερευνητικό υλικό το οποίο παράχθηκε κατά την εκπόνηση της Μ.Δ.Ε.. Μαζί με την Μ.Δ.Ε. μπορεί να κατατεθούν σε ψηφιακή μορφή Παραρτήματα με τυχόν ερευνητικό υλικό το οποίο παράχθηκε κατά την εκπόνηση της Μ.Δ.Ε.

4. Βεβαίωση Παραλαβής από τη βιβλιοθήκη της Μ.Δ.Ε. σε έντυπη και ψηφιακή της μορφή.

5. Βεβαίωση από τη βιβλιοθήκη ότι δεν υπάρχει καμία εκκρεμότητα δανεισμού του/της φοιτητή/τριας.

**11.5. Υπολογισμός βαθμού Μεταπτυχιακού Διπλώματος Ειδίκευσης**

Ο υπολογισμός του τελικού συνολικού βαθμού του Μεταπτυχιακού Διπλώματος Ειδίκευσης γίνεται με τον ακόλουθο τρόπο:

Ο υπολογισμός του τελικού συνολικού Μέσου Όρου Βαθμολογίας (ΜΟΒ) του Διπλώματος Μεταπτυχιακών Σπουδών γίνεται με τον ακόλουθο τρόπο:

ΜΟΒ= (β1\*10 + β2\*10 + β3\*10 + β4\*15 + β5\*15 +β6\*15 + β7\*15 +βδιπλ.\*30)/120

όπου, όπου β1-β3 είναι η βαθμολογία κάθε μαθήματος του Α΄/Εξαμήνου, όπου β4-β5 είναι η βαθμολογία κάθε μαθήματος του Β' Εξαμήνου, όπου β6-β7 είναι η βαθμολογία κάθε μαθήματος του Γ' Εξαμήνου, και βδιπλ. είναι ο βαθμός της ΜΔΕ. Κάθε βαθμός πολλαπλασιάζεται επί τον αριθμό των ECTS που αντιστοιχούν στο συγκεκριμένο μάθημα, και στην ΜΔΕ, και στη συνέχεια το άθροισμα διαιρείται δια 120, ήτοι τον συνολικό αριθμό των ECTS που απαιτούνται για την ολοκλήρωση των Μεταπτυχιακών Σπουδών.

**11.6. Απονομή Διπλώματος Μεταπτυχιακών Σπουδών**

**11.6.1. Προϋποθέσεις απονομής Δ.Μ.Σ.:**

Ο/Η μεταπτυχιακός/ή φοιτητής/φοιτήτρια θεωρείται ότι περάτωσε επιτυχώς τις σπουδές του/της και του/της απονέμεται Δ.Μ.Σ., εφ' όσον:

α) συμπλήρωσε τα απαιτούμενα εξάμηνα σπουδών,

β) περάτωσε επιτυχώς τα προβλεπόμενα μαθήματα για την επιλεγείσα κατεύθυνση,

γ) ολοκλήρωσε επιτυχώς την εκπόνηση Μ.Δ.Ε.,

δ) εκπλήρωσε τις υποχρεώσεις του, όπως αναφέρονται στην παράγραφο 11.3.8., και

ε) εγκρίθηκε η απονομή του Δ.Μ.Σ. σε συνεδρία της Συνέλευση

Στον/στην απόφοιτο του Π.Μ.Σ. μπορεί να χορηγείται, πριν από την απονομή, βεβαίωση περάτωσης των σπουδών.

**11.6.2.** Το δίπλωμα είναι δημόσιο έγγραφο και ο τύπος του καθορίζεται με απόφαση της Συγκλήτου του Πανεπιστημίου Κρήτης. Συνοδεύεται από Παράρτημα Διπλώματος, στην ελληνική και αγγλική γλώσσα, και Πιστοποιητικό αναλυτικής βαθμολογίας, καθώς επίσης και από δυο ακριβή αντίγραφα του διπλώματος σε μορφή Α4.

**11.6.3.** Η τελετή για την απονομή Δ.Μ.Σ. γίνεται δημοσίως τρεις (3) φορές το χρόνο. Πραγματοποιείται συγχρόνως με την απονομή των πτυχίων στους απόφοιτους προπτυχιακούς φοιτητές του Τμήματος. Σε εξαιρετικές περιπτώσεις μπορεί να πραγματοποιηθεί και σε συνεδριάσεις της Συνέλευση του Τμήματος, κατόπιν τεκμηριωμένου αιτήματος του/της ενδιαφερομένου/ης.

Η ορκωμοσία δεν αποτελεί συστατικό τύπο επιτυχούς περάτωσης των σπουδών, είναι όμως αναγκαία προϋπόθεση για τη χορήγηση του έγγραφου πτυχιακού τίτλου. Για όσους δεν επιθυμούν να δώσουν όρκο θρησκευτικού τύπου, επιτρέπεται η απλή επίκληση της τιμής και της συνείδησής τους.

**Άρθρο 12**

**Αξιολόγηση του Π.Μ.Σ. «Κοινωνιολογία: Θεωρία, Πολιτισμός, Μετασχηματισμοί»**

 Η ποιότητα του εκπαιδευτικού έργου που συντελείται στο Π.Μ.Σ. «Κοινωνιολογία: θεωρία, Πολιτισμός, Μετασχηματισμοί», αξιολογείται σε τακτά χρονικά διαστήματα σύμφωνα με τους τρόπους και τις διαδικασίες, που ορίζουν οι κείμενες διατάξεις.

**Άρθρο 13**

**Γραμματειακή και Διοικητική Υποστήριξη των Μεταπτυχιακών Σπουδών**

Η Γραμματεία του Τμήματος που έχει τη διοικητική ευθύνη για τη λειτουργία του Π.Μ.Σ τηρεί για κάθε μεταπτυχιακό φοιτητή/φοιτήτρια ιδιαίτερο φάκελο που περιέχει: α) τους τίτλους και τα δικαιολογητικά που προσκομίστηκαν με την αίτηση-υπεύθυνη δήλωση υποψηφιότητας του/της, β) την αναρτημένη στην ΔΙΑΥΓΕΙΑ πράξη εισαγωγής του/της μετά την επικύρωση των αποτελεσμάτων από τη Συνέλευση, γ) αντίγραφα των πιστοποιητικών ή βεβαιώσεων που του/της έχουν απονεμηθεί, δ) σύνοψη προόδου, που συμπεριλαμβάνει βαθμολογία μαθημάτων, ε) υποτροφίες ή βραβεία που του/της έχουν απονεμηθεί, στ) το πρακτικό της τριμελούς εξεταστικής επιτροπής του Μ.Δ.Ε, ζ) το πρωτόκολλο ορκωμοσίας και τον απονεμόμενο τίτλο και η) κάθε σχετικό έγγραφο που προβλέπεται από την κείμενη νομοθεσία.

Το περιεχόμενο του ατομικού φακέλου είναι διαθέσιμο μόνο στην αρμόδια υπηρεσία του Τμήματος και στον/ στην ίδιο/α το/τη μεταπτυχιακό/ή φοιτητή/φοιτήτρια.

 Σε κάθε νέο/α εγγραφόμενο/η μεταπτυχιακό/ή φοιτητή/φοιτήτρια παραδίδονται αποκλειστικά από τη Γραμματεία του Τμήματος, και αποκλειστικά στον/ην ίδιο/α, τα στοιχεία του προσωπικού του λογαριασμού για την κίνηση των διαδικασιών ενεργοποίησης με σκοπό την επιτυχή πρόσβαση στις ηλεκτρονικές υπηρεσίες του Πανεπιστημίου Κρήτης (π.χ. ηλεκτρονικό ταχυδρομείο, έκδοση ακαδημαϊκής ταυτότητας, πρόσβαση σε υπηρεσίες Βιβλιοθήκης, students WEB κ.λπ.). Τέλος, εφόσον πληροί τις προϋποθέσεις, και κατόπιν αιτήματος του, εκδίδεται από τη Γραμματεία βιβλιάριο υγειονομικής περίθαλψης του Π.Κ.

**Άρθρο 14**

**Μεταβατικές Διατάξεις**

Οι φοιτητές/φοιτήτριες που εισήχθησαν στο Π.Μ.Σ. μέχρι και το ακαδημαϊκό έτος 2016-2017 για την περάτωση των σπουδών τους ακολουθούν τις διατάξεις της υπ' αριθμ. 140560/Β7/05-09-2014 (ΦΕΚ τ.Β΄/2468/ 16-09-2014) υπουργικής απόφασης, που αφορά στην έγκριση αναμόρφωσης του Προγράμματος Μεταπτυχιακών Σπουδών «Κοινωνιολογία» του Τμήματος Κοινωνιολογίας του Πανεπιστημίου Κρήτης καθώς και του αντίστοιχου Εσωτερικού Κανονισμού Λειτουργίας του Τμήματος, όπως τροποποιήθηκε και ίσχυε. Οι φοιτητές/φοιτήτριες που εισήχθησαν στο Π.Μ.Σ. μέχρι και το ακαδημαϊκό έτος 2017-2018 για την περάτωση των σπουδών τους ακολουθούν τις διατάξεις της υπ' αριθμ. 3490/14.03.2017 (ΦΕΚ τ.Β΄/1408/26-04-2017) υπουργικής απόφασης που αφορά στο Πρόγραμμα Μεταπτυχιακών Σπουδών «Κοινωνιολογία» του Τμήματος Κοινωνιολογίας του Πανεπιστημίου Κρήτης - Αναμόρφωση του Προγράμματος» καθώς και του αντίστοιχου Εσωτερικού Κανονισμού Λειτουργίας του Τμήματος, όπως τροποποιήθηκε και ίσχυε.